
FMI vrea să-i aducă pe români la sapă de lemn - constatarea îi aparţine 
senatorului AUR Sorin Lavric și a fost făcută în contextul în care Fondul Monetar 
Internaţional a transmis Guvernului o serie de recomandări în vederea reducerii 
deficitului bugetar. Printre acestea se numără și o recomandare privind 
introducerea unei „taxe pe carbon în sectoarele transporturilor şi construcţiilor 
sau a unor accize suplimentare pe combustibilii fosili”. Potrivit calculelor făcute de 


Asociaţia Energia Inteligentă, aplicarea acestei taxe ar crește cheltuielile cu cca. 8% 
pentru gospodăriile din mediul urban și cu cca. 10% pentru gospodăriile din 
mediul rural. 


„FMI (Fondul Monetar Internaţional) vrea să-i aducă pe români la sapă de lemn. 
Dovada: de curând această instituţie tiranică i-a cerut Guvernului să ne pună bir pe 
orice emisie de CO2 avându-și originea într-un combustibil fosil (gaze, cărbuni, 
derivați din petrol). Ce nu știu mulţi este că tot ceea ce înseamnă producţie, 
transport și construcţie în această lume se face cu emisie de CO2. De la haine la 
aparate casnice, de la mâncarea gătită la apa îmbuteliată, totul presupune o 
activitate ce e însoţită de eliberarea de CO2, din care majoritatea provine din arderea 
de combustibili fosili. Vorba proverbului, nu iese fum fără foc. 


Aberaţia merge până într-acolo încât ni se reproșează că indirect, prin cumpărarea 
unor produse ca cele amintite mai sus, suntem răspunzători de gazele emise în 
trecut, în cursul procesului de producţie. Deci vom plăti taxe pentru o vină care își 
are originea într-un trecut la care nu am contribuit cu nimic. Probabil că va veni o zi 
când vom plăti o taxă pentru depășirea unui anumit număr de respirațţii zilnice, căci, 
ce să-i faci, și ele emană CO2. Apoi se va trece la taxa pe toalete publice (nevoi 
fiziologice: micţiune, defecaţie, flatulenţă), ele însele fiind o sursă indubitabilă de 
CO2", a declarat Sorin Lavric. 


Și astfel ceea ce în trecut era catalogat drept teorie conspiraţionistă, astăzi devine 


realitate. Domnia sa a subliniat că această „sinistră obsesie ecologică” va servi drept 
mijloc pentru a înrobi financiar cetăţenii. 


„Ceea ce părea neverosimil acum câţiva ani a început acum să fie perceput ca ceva 
firesc. Totul se răstoarnă cu fundul în sus. Diavolul s-a travestit în heruvim ecologic, 
purtând pe frunte, în loc de nimb, afurisita amprentă de carbon”, a mai spus 
senatorul. 


4FMI 4PNL 4Psd +sorin lavric taxa carbon 


Cimpoi Adrian 


Cimpoi Adrian este absolvent al Universităţii din București. După o perioadă în 
care a fost redactor și reporter pentru un post de televiziune, a decis să-și 
continuie drumul în presa scrisă. 

